വാക്സിനേഷന് ഈ വേഗം പോരാ നിയന്ത്രണങ്ങളില് കാര്യമായ ഇളവുകള് വന്ന ഓണനാളുകള് കഴിഞ്ഞതോടെ സംസ്ഥാനത്ത് കൊവിഡ് തീവ്രത വീണ്ടും രൂക്ഷമാകാനുള്ള സാദ്ധ്യതയാണു കാണുന്നത്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ കഴിഞ്ഞ ഏതാനും ദിവസങ്ങളില് പരിശോധനകള് ഗണ്യമായി കുറഞ്ഞിരുന്നു. അപ്പോഴും രോഗവ്യാപന നിരക്ക് ആശങ്കയുണര്ത്തുന്ന വിധം ഉയര്ന്നുതന്നെ . നിയന്ത്രണങ്ങളിലെ അയവ് ഓണക്കാലത്തേക്കു മാത്രമാണെന്ന് സര്ക്കാര് നേരത്തെ പ്രഖ്യാപിച്ചിരുന്നു. അതിനര്ത്ഥം പഴയ നിയന്ത്രണങ്ങളെല്ലാം വീണ്ടും തിരിച്ചുവരുമെന്നാണ്. എന്നാല് ശനി, ഞായര് ദിവസങ്ങളിലെ സമ്ബൂര്ണ ലോക്ക്ഡൗണ് ഉള്പ്പെടെയുള്ള നിയന്ത്രണങ്ങളുടെ ആശാസ്യതയെപ്പറ്റി പരക്കെ സംശയങ്ങള് ഉയര്ന്നിരിക്കുന്ന സാഹചര്യത്തില് പുതിയ തീരുമാനം അറിയാന് കാത്തിരിക്കുകയാണു ജനങ്ങള്. വാക്സിനേഷനിലും കഴിഞ്ഞ ദിവസങ്ങളില് കാണപ്പെട്ട മന്ദഗതി ഒട്ടും വൈകാതെ പരിഹരിക്കാന് വേണ്ട നടപടികളാണ് ഇനി ആദ്യം വേണ്ടത്. വാക്സിന് സ്വീകരിച്ചവരില് നിന്ന് പ്രായേണ രോഗവ്യാപനം നിസാരമാണെന്നു ഇതിനകം തെളിഞ്ഞിട്ടുണ്ട്. സെപ്തംബറോടെ 45നു മുകളിലുള്ള മുഴുവന് പേര്ക്കും കുത്തിവയ്പു പൂര്ത്തിയാക്കാനാണ് ലക്ഷ്യമിട്ടിരിക്കുന്നത്. 18നും 45നുമിടയ്ക്കു പ്രായമുള്ളവര്ക്ക് ഡിസംബറോടെയും. ഇതു സാദ്ധ്യമാകണമെങ്കില് വാക്സിനേഷന്റെ പ്രതിദിന എണ്ണം ഗണ്യമായി വര്ദ്ധിപ്പിക്കേണ്ടതുണ്ട്. അതിന് പ്രതിദിന വാക്സിനേഷന് ഒന്നും രണ്ടും ലക്ഷമൊന്നും പോരാ. ആവശ്യമായത്ര വാക്സിന് സംഭരിച്ച് ദിവസേന അഞ്ചുലക്ഷം പേര്ക്കെങ്കിലും വാക്സിന് നല്കാനുള്ള സംവിധാനങ്ങള് മുടക്കം കൂടാതെ നടപ്പാക്കണം. ഇതിനിടെ ഒരു ദിവസം അഞ്ചുലക്ഷത്തിലേറെപ്പേര്ക്ക് വാക്സിന് നല്കി റെക്കാഡിടാന് കഴിഞ്ഞ സ്ഥിതിക്ക് ദൗത്യം അത്ര പ്രയാസമേറിയതാണെന്നു പറയാനാവില്ല. അതിനുള്ള ശ്രമം ശക്തിപ്പെടുത്തിയാല് മതി. മണിക്കൂറുകള് കാത്തുനിന്നിട്ടും വാക്സിന് കിട്ടാതെ ആളുകള് മടങ്ങേണ്ടിവരുന്ന സ്ഥിതി പല കുത്തിവയ്പു കേന്ദ്രങ്ങളിലും ഇപ്പോഴും കാണാം. പുതിയ കൊവിഡ് കേസുകളില് മുക്കാല് ഭാഗവും ഇപ്പോള് കേരളത്തിലാണെന്നത് ഒട്ടും അഭിമാനകരമല്ല. തുടര്ച്ചയായ അവധി ദിനങ്ങളും ആഘോഷങ്ങളും രോഗവ്യാപനത്തോത് തീര്ച്ചയായും കൂട്ടിയിട്ടുണ്ടാവും. അതിന്റെ പൂര്ണ ചിത്രം ഉടനെ ലഭിക്കും. അപ്പോഴറിയാം അറിഞ്ഞുകൊണ്ട് നിയന്ത്രണങ്ങള് തെറ്റിച്ചതിന് നല്കേണ്ടിവന്ന വില. പക്ഷേ പറഞ്ഞതുകൊണ്ട് ഇനി ഫലമില്ല. എങ്ങനെ കരകയറാമെന്നാണ് ആലോചിക്കേണ്ടത്. മലപ്പുറം, കോഴിക്കോട്, പാലക്കാട്, തൃശൂര്, എറണാകുളം ജില്ലകളാണ് ഇപ്പോള് രോഗവ്യാപനത്തില് മുന്നില്. രണ്ടാഴ്ചയായി സ്ഥിതി ഇതുതന്നെയാണ്. കടുത്ത നിയന്ത്രണങ്ങള് ഏര്പ്പെടുത്തിയിട്ടും രോഗവ്യാപനം മാറ്റമില്ലാതെ തുടരുന്ന പ്രവണതയാണു കാണുന്നത്. രോഗവ്യാപനം ഫലപ്രദമായി നിയന്ത്രിക്കുന്നതിലുണ്ടാകുന്ന വീഴ്ച തന്നെയാകാം ഇതിനു കാരണം. നേരത്തെ ചെയ്തതുപോലെ കടകളുടെയും വ്യാപാരകേന്ദ്രങ്ങളുടെയും പ്രവര്ത്തന സമയം കുറച്ചതുകൊണ്ടോ ശനിയും ഞായറും സമ്ബൂര്ണമായി അടച്ചിട്ടതുകൊണ്ടോ തടയാവുന്നതല്ല ഈ മഹാമാരിയെന്നു ഇതിനകം തെളിഞ്ഞുകഴിഞ്ഞു. മാത്രമല്ല ഗുണത്തെക്കളേറെ കൂടുതല് ദോഷകരമാണെന്നും ബോദ്ധ്യമായിട്ടുണ്ട്. അതിനാല് ഇത്തരം കടുത്ത നടപടികള്ക്കു വിദഗ്ദ്ധന്മാരുടെ നിര്ദ്ദേശമനുസരിച്ചു മാത്രമേ മുതിരാവൂ. തിരക്കു കുറയ്ക്കണമെന്നും ശാരീരിക അകലം പാലിക്കണമെന്നുമുള്ള കര്ക്കശ നിര്ദ്ദേശം ഓണനാളുകളില് ആരും തന്നെ ചെവിക്കൊണ്ടില്ല. ജാഗ്രതക്കുറവിലുണ്ടായ ഗുരുതര വീഴ്ചയുടെ ഫലം അറിയാനിരിക്കുന്നതേയുള്ളൂ. കൊവിഡിനെ ലാഘവത്തോടെ കാണരുതെന്ന് ഇനി എപ്പോഴാണ് ജനങ്ങള് മനസിലാക്കുന്നത്. കൊവിഡിനൊപ്പം ഇനിയും ഏറെ നാള് ജീവിക്കേണ്ടിവരുമെന്നു പറയുമ്ബോള് രോഗത്തെ വെല്ലുവിളിക്കണമെന്നല്ല അര്ത്ഥം. കുറഞ്ഞപക്ഷം വാക്സിന് എല്ലാവരിലും എത്തുന്നതുവരെയെങ്കിലും പരമാവധി സൂക്ഷിച്ചേ പറ്റൂ.